Title: Návrh na finančné zabezpečenie rekonštrukcie národnej kultúrnej pamiatky Národného domu v Martine v roku 2004
Author: Viera Šoltysová

Návrh na zvýšenie obstarávacích nákladov stavby „Rekonštrukcia národnej kultúrnej pamiatky Národný dom v Martine“ 

Na konci osemdesiatych rokov sa začal realizovať zámer obnovy celého areálu Divadla SNP (teraz Slovenského komorného divadla –ďalej len „SKD“), ktorého súčasťou je aj budova Národného domu – kultúrna pamiatka  v Ústrednom zozname kultúrnych pamiatok pod číslom 590. V prvej etape obnovy bola realizovaná prístavba Štúdia nielen ako alternatívneho divadelného priestoru, ale zároveň aj ako náhradný priestor divadelnej prevádzky počas obnovy historickej budovy. Po ukončení výstavby Štúdia v roku 1994 boli však ďalšie rekonštrukčné práce zastavené napriek už vynaloženým niekoľkomiliónovým finančným nákladom (mikropilotáž, vyrobené okná, zabezpečená stavebná jama vzduchotechniky a pod.)

Až v roku 2001 listom zo dňa 7.8.2001 č.12669/2001-43 súhlasilo Ministerstvo financií SR so začatím investičnej akcie s názvom "Rekonštrukcia Národného domu v Martine" na roky 2001-2002 s predpokladanými rozpočtovanými nákladmi 50 miliónov Sk na roky 2001-2002. Na začatie rekonštrukčných prác MF SR pridelilo finančné prostriedky vo výške 15 miliónov Sk. Stavba bola zároveň uznesením vlády SR č.782/2001 zaradená medzi prioritné stavby v Rozvojovom programe priorít verejných prác na roky 2002 – 2004.

Pôvodný projekt rekonštrukcie, ktorý na prelome osemdesiatych a deväťdesiatych rokov vypracovali architekti V. Kordík a M. Rohrböck, predpokladal náklady, ktoré by boli pravdepodobnosťou dosiahli čiastku 350 – 400 miliónov Sk.  Táto čiastka však bola kalkulovaná začiatkom deväťdesiatych rokov.

Nakoľko nie je reálne v dnešnej ekonomickej situácii vynakladať prostriedky štátu na „megalomanský“ projekt, ktorý vznikal za iných spoločenských i politických podmienok, kde aspekty „reprezentatívnosti“ boli v projekte často akcentované na úkor prevádzkových potrieb divadla a súčasne projekt nerešpektoval pamiatkové hľadisko (odstránenie a zásadnú prestavbu celej historickej budovy s výnimkou čelnej a bočnej fasády) požiadalo divadlo jedného zo spoluautorov pôvodného projektu Ing. arch. Vladimíra Kordíka o úpravu projektu. 
Pri zadávaní úlohy bol kladený dôraz na riešenie týchto hlavných ukazovateľov:

I.	„Záchranu Národného domu“ chápať v celej šírke – to znamená:
•	   popri nevyhnutnosti stavebno-technickej rekonštrukcie maximálne rešpektovať    
            hľadiská starostlivosti o kultúrnu pamiatku,
•	zohľadniť v návrhu rekonštrukcie súčasnú funkciu budovy ako sídla profesionálneho divadla a zároveň zrekonštruovať pôvodné architektonické výnimočnosti interiérov, ktoré boli prestavbami značne zdevastované,
•	inšpirovať sa niekdajšou polyfunkčnosťou budovy a dať spoločenským priestorom širšie využitie.
II.  Vzhľadom na nedostatočný objem pridelených finančných prostriedkov a nie istý prísľub  
ďalších, spracovať harmonogram obnovy tak, aby ho bolo možné realizovať po etapách, ktoré budú tvoriť uzavretý stavebný celok. Investorom (SKD) bola menovaná komisia na posudzovanie projektovej prípravy a jednotlivých realizačných krokov, zložená zo zástupcov divadla, projektantov, Pamiatkového úradu a k rokovaniu boli podľa okolností prizývaní zástupcovia Krajského úradu (vtedajší zriaďovateľ), mesta a iných inštitúcií.
Po podrobnom rozbore celkovej situácie komisia odporučila v prvej etape realizovať javiskový trakt vrátane prístavby zadnej časti javiska. Táto fáza dostala pracovné pomenovanie „záchranná etapa“, pretože havarijný stav (stavebný, bezpečnostný aj technických zariadení) hrozil znefunkčnením celej budovy Národného domu.  Revízia javiska v roku 2001 nepovažovala prevádzku za bezpečnú. Komisia neodmietla v tejto etape ani rekonštrukciu fasád, požadovala však dokonalú prípravu na základe pamiatkovo – reštaurátorského prieskumu. 

Na vyššie uvedenú sumu 50 miliónov Sk je stavba registrovaná aj v Registri investícií MF SR. Touto, tzv. I. stavbou začala realizácia "záchranných prác" národnej kultúrnej pamiatky Národný dom, ktorý bol postavený v roku 1889 a zahrňovala:
- projektovú dokumentáciu
- práce HSV ( zemné práce, izolácie, injektáž základov budovy, sanácia základných, stropných nosných a strešných konštrukcií)
- príslušné nevyhnutné práce PSV (rekonštrukcia elektrických rozvodov, kúrenia).

Sanačné práce potvrdili havarijný stavebno-technický stav budovy ako aj inžinierskych sietí a rozvodov vrátane technologického vybavenia javiska a hľadiska a nevyhnutnosť vykonať celkovú rekonštrukciu Národného domu, vrátane technologických častí budovy a  vybavenia divadla novými technologickými a technickými zariadeniami. 

Náklady na stavebné práce boli v prepracovanom projekte odhadnuté v roku 2001 vo výške 108 miliónov Sk. Podotýkame, že je to čiastka potrebná na stavebné práce, teda skutočnú „záchranu Národného domu“, ktorá nezahŕňa projekt interiérov, interiér divadla, technologické časti (výťah, javisko, hľadisko a ich technické vybavenie), zariadenie skladov a pod.
Už v roku 2001 bolo zrejmé, že schválených 50 miliónov Sk nebude postačovať na celkovú záchranu a rekonštrukciu Národného domu, aj keď projektantom predložený projekt zjednodušil stavebné práce na rekonštrukcii na maximálne možnú mieru. 

Celkový predpokladaný rozpočtový náklad tejto stavby je vo výške 198 miliónov Sk z toho: I. etapa 50 miliónov Sk ( už realizovaná)  a II. etapa 148 miliónov Sk. II. etapa je zároveň zaradená medzi prioritné stavby v Rozvojovom programe priorít verejných prác na roky 2004-2006 so začatím v roku 2004. Zahájenie a realizácia akýchkoľvek krokov v tomto procese je podmienené schválením zvýšenia obstarávacej ceny stavby o 148 miliónov Sk, vrátane DPH a jej zaradenia v registri investícii medzi individuálne výdavky.

Koncom roka 2003 realizovalo SKD prieskum trhu, ktorý mal ešte podrobnejšie spresniť celkové predpokladané investičné náklady na rekonštrukciu Národného domu, vrátane interiérov, technologického a technického vybavenia. Výsledkom tohto prieskumu je, že v ďalšom procese potrebné je zabezpečiť financovanie nasledovných súborov:

I.	Projektová časť 
    – projekt interiérov, autorský dozor                              		            

II. Stavebná časť  
 - dokončenie rekonštrukcie strechy, dokončenie vodorovných a zvislých 
    konštrukcií, úprava povrchov a inžinierske siete v zmysle projektu 
    interiérov,                                                                            	          
 - stavebné úpravy – súvisiace s interiérmi                                                   

III. Technologická  časť – obsahuje:
- javiskovú mechaniku                               					
- scénické osvetlenie                                  					
- scénické ozvučenie, elektroakustika        					
IV. Prístroje a zariadenie – obsahuje:
-  realizáciu interiérov, zariadenie divadla                                                  

Nedostatok finančných prostriedkov na realizáciu ďalších rekonštrukčných prác na tejto národnej kultúrnej pamiatke má za následok ich neustálej  etapizácie  a časového predlžovania s vysokým finančným dopadom. Odhliadnuc od zmeny sadzby DPH, ktorá spôsobila zvýšenie ceny rekonštrukčných prác o 466 957,40 Sk, ďalším finančným dopadom ich zvýšenia  o 2 222 984,50 Sk bola indexácia cien v stavebníctve k 31.12.2003.  
                       
Prehľad zdrojov financovania a čerpania zdrojov 
Rekonštrukcie Národného domu 2001 – 2004

Rok | Zdroje | Suma (Sk) | Čerpanie | Poznámka

2001

uznesenie vlády SR č.805 z 09.11.2000
ostatné zdroje (zbierka – dary)

15 000 000
       40 536

2 346 150

deponované 12 653 850.-Sk

| Spolu | 15 040 536 | 2 346 150,0 |
2002 | uznesenie vlády SR č.818 z 17.07.2002 | 24 364 000 | |
| rozpočtové opatrenie MFSR č.1301/2002 -KM | 800 000 | |
| ostatné zdroje (zbierka organizovaná mestom Martin) | 1 960 153 | |
| spolu | 27 124 153 | 34 814 373,6 | deponované 5 000 000.-Sk
2003 | rozpočtové opatrenie ŽSK | 5 000 000 | |
| uznesenie vlády SR č.696 z 16.07.2003 | 12 000 000 | |
| ostatné zdroje | 5 965 | |
| Spolu | 17 005 965 | 22 000 000.1 |
2004 | rozpočtové opatrenie ŽSK | 10 000 000 | 2 984 531,2 | čerpanie k 01.05.2004

Rekapitulácia výšky jednotlivých zdrojov financovania akcie v Sk

∑ | Zdroje zo štátneho rozpočtu | 52 164 000
∑ | Zdroje z rozpočtu ŽSK | 15 000 000
∑ | Iné zdroje (dary, zbierka) | 2 006 654
∑ | Všetky zdroje spolu | 69 170 654

Čerpanie podľa jednotlivých subjektov

Rok | Firma | ∑
2001 | Štúdio AK – projektové práce | 2 106 150,0
| Pamiatkový ústav Bratislava – projekt | 120 000,0
| Pamiatkový ústav B.Bystrica - projekt | 120 000,0
2002 | Štúdio AK – projektové práce | 1 665 400,0
| Ars Novum s.r.o. – stavebné práce | 33 148 973,6
2003 | Štúdio AK – projektové práce | 96 900,0
| Ars Novum s.r.o.- stavebné práce | 21 903 100,1
2004 | Ars Novum s.r.o. – stavebné práce – k 01.05.2004 | 2 984 531,2
∑ | Celkom k 01.05.2004 | 62 145 054,9
| Z toho: Projekty Stavebné práce | 4 108 450,0 58 036 604,9
Všetky poskytnuté finančné prostriedky sú už vyčerpané v súlade s podmienkami stanovenými pri udelení súhlasu so začatím stavby a preto sú vzhľadom na potrebu neodkladnej realizácie ďalších stavebných prác v roku 2004 potrebné  finančné prostriedky vo výške 30 000 000,- Sk. 
So snahou získať ďalšie zdroje financovania akcie bol, pre II. kolo predkladania projektov pre podopatrenie 3.1.4. budovanie a rozvoj lokálnej infraštruktúry, vypracovaný a zaslaný projekt, s cieľom získať finančné prostriedky vo forme grantu zo štrukturálnych fondov EÚ vo výške 36 000 000,- Sk. Tento objem finančných prostriedkov bol konzultovaný s odborom regionálneho rozvoja Žilinského samosprávneho kraja. Aj s ohľadom na skutočnosť, že schvaľovací proces projektov financovaných zo štrukturálnych fondov EÚ je len v začiatočnej etape, investor si bude uplatňovať financovanie akcie v rokoch 2005 a 2006 aj z finančných prostriedkov  štátneho rozpočtu ( rok 2005 – 85 000 tis. Sk a rok 2006 - 14 000 tis. Sk). Predpokladaný rok ukončenia celej akcie je rok 2006. 
Na základe uznesenia vlády SR č. 833 z 25. augusta 2004 je realizácia prác v roku 2004 zabezpečená z finančných prostriedkov z dodatočnej dane z príjmu právnických osôb odvedených spoločnosťou U.S. Steel vo výške 30 000 000,- Sk. Finančné prostriedky budú použité na zabezpečenie ďalších rekonštrukčných prác na investičnej akcii „Rekonštrukcia národnej kultúrnej pamiatky Národný dom v Martine“ v nasledovnom členení:
1.	 práce HSV					    10 000 tis. Sk
•	zvislé a kompletné konštrukcie                                                                       
•	vodorovné konštrukcie                                                                                    
•	úprava povrchov, podlahy, osadenie                                                                 
•	obnova fasády                                                                                                
•	búracie práce                                                                                                   
•	lešenie                                                                                                             
•	presun hmôt     

2.	práce PSV					   8 000 tis. Sk
•	izolácie tepelné                                                                                         
•	ZTI - kanalizácia                                                                                             
•	ZTI - vodovod                                                                                                 
•	ZTI - zariaďovacie predmety                                                                          
•	konštrukcie tesárske                                                                                    
•	konštrukcie - drevostavby                                                                           
•	konštrukcie - klampiarske                                                                              
•	krytiny tvrdé                                                                                                   
•	konštrukcie stolárske                                                                                    
•	konštrukcie doplnkové kovové                                                                         
•	podlahy povlakové                                                                                            
•	podlahy syntetické                                                                                             
•	dokončovacie práce obklady                                                                              

3.    Montáže					 3 900 tis. Sk

•	elektromontáže                                                                                             
•	montáž oznamovacích a zabezpečovacích zariadení                                          
•	montáž oceľových konštrukcií                                                                            
  
4. Projekt interiérov a autorský dozor                   3 310 tis. Sk
 
 	      Spolu ( bez DPH)                                                 	25 210 tis. Sk
DPH 19%                                                             4 790 tis. Sk     
Celkom (vrátane DPH)                                     30 000 tis. Sk

S ohľadom na pomerne vysoké investičné náklady ako aj skutočnosť, že stavba je v súčasnom období vo fáze, ktorá si vyžaduje väčšie objemy finančných prostriedkov,  najvhodnejším riešením je  považovať dokončenie rekonštrukcie Národného domu v Martine za prioritný projekt všetkých dotknutých strán so zreteľom na deklarovaný zámer obnovy kultúrnej pamiatky, ktorý vychádza zo skutočného záujmu o záchranu kultúrneho dedičstva národa.
 Všetky práce na II. etape tejto investičnej akcie budú realizované v súlade so zákonom NR SR č. 523/2003 Z .z. o verejnom obstarávaní a o zmene zák. č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov ako aj v súlade so všetkými súvisiacimi platnými právnymi normami.
Z vyššie uvedeného je zrejmé, že v prípade rekonštrukcie Národného domu nejde o nepredpokladané navýšenie rozsahu obnovy Národného domu, ale o pokračovanie a dokončenie rekonštrukcie v zmysle schváleného projektu, pre ktoré je nevyhnutné vykonať úkony umožňujúce ukončiť stavbu v čo najkratšom období  a s vyššie deklarovanými rozpočtovanými nákladmi.